Uredba Sveta (ES) št. 1447/1999

z dne 24. junija 1999

o seznamu načinov vedenja, ki resno kršijo pravila skupne ribiške politike

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) v skladu s členom 31(2a) Uredbe Sveta (EGS) št. 2847/93 z dne 12. oktobra 1993 o nadzornem sistemu, ki se uporablja za skupno ribiško politiko [3], lahko Svet na podlagi člena 37 Pogodbe sestavi seznam načinov vedenja, ki resno kršijo pravila skupne ribiške politike;

(2) da bi se izboljšala preglednost v skupni ribiški politiki, morajo države članice Komisiji priskrbeti podatke o primerih tovrstnega vedenja in ukrepih, ki so jih države članice sprejele;

(3) člen 37 Uredbe (EGS) št. 2847/93 zagotavlja varstvo nekaterih osebnih podatkov v okviru nadzornega sistema, ki se uporablja za skupno ribiško politiko;

(4) zgoraj navedeni seznam mora biti skladen s podobnimi določbami, ki so jih sprejele mednarodne ribolovne organizacije;

(5) ustrezno je, da se za nekatere ukrepe, ki jih določa ta uredba, navedejo podrobna pravila izvajanja –

SPREJELA NASLEDNJO UREDBO:

Člen 1

Seznam načinov vedenja, ki resno kršijo pravila skupne ribiške politike iz člena 1 Uredbe Sveta (EGS) št. 2847/93, je v prilogi k tej uredbi.

Člen 2

1. Države članice Komisijo redno obveščajo o primerih vedenja iz člena 1, ki so bili ugotovljeni, in ji zagotovijo vse informacije v zvezi z ukrepi, ki so jih sprejeli upravni in/ali sodni organi.

2. Komisija predloži informacije, ki jih prejme v skladu z odstavkom 1, Evropskemu parlamentu, Svetu in Svetovalnemu odboru za ribištvo.

3. Informacije, ki so bile sporočene v skladu z odstavkom 1 in predložene v skladu z odstavkom 2, se obravnavajo v skladu z določbami člena 37 Uredbe (EGS) št. 2847/93.

4. Podrobna pravila za izvajanje tega člena se sprejmejo v skladu s postopkom iz člena 36 Uredbe (EGS) št. 2847/93.

Člen 3

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 24. junija 1999

Za Svet

Predsednik

J. Trittin

[1] UL C 105, 15.4.1999, str. 3.

[2] Mnenje, podano dne 4. maja 1999 (še ni objavljeno v Uradnem listu).

[3] UL L 261, 20.10.1993, str. 1. Uredba, kakor je nazadnje spremenjena z Uredbo (ES) št. 2846/98 (UL L 358, 31.12.1998, str. 5).

--------------------------------------------------

PRILOGA

SEZNAM NAČINOV VEDENJA, KI RESNO KRŠIJO PRAVILA SKUPNE RIBIŠKE POLITIKE

A. Nesodelovanje z organi, ki so odgovorni za nadzor

- Oviranje dela ribiških inšpektorjev pri izvajanju njihovih dolžnosti preverjanja skladnosti z veljavnimi pravili Skupnosti.

- Poneverjanje, prikrivanje, uničevanje ali nedovoljeno spreminjanje dokazov, ki bi se lahko uporabili v teku preiskav ali sodnih postopkov.

B. Nesodelovanje z opazovalci

- Oviranje dela opazovalcev pri izvajanju njihovih dolžnosti nadziranja skladnosti z veljavnimi pravili Skupnosti, določenimi v zakonodaji Skupnosti.

C. Neizpolnjevanje pogojev pri ribolovu

- Ribolov brez ribolovnega dovoljenja, ribolovne karte ali drugega dovoljenja, ki se zahteva za ribolov in ga je izdala država članica zastave ali Komisija.

- Ribolov z enim od prej navedenih dokumentov, katerega vsebina je bila ponarejena.

- Poneverjanje, uničevanje ali prikrivanje identifikacijskih oznak na ribiškem plovilu.

D. Neizpolnjevanje pravil med ribolovno operacijo

- Uporaba prepovedane ribolovnega orodja ali naprav, ki vplivajo na selektivnost orodja.

- Uporaba prepovedanih ribolovnih metod.

- Ribolovno orodje, ki je v določenem ribolovnem območju prepovedano in ni zvezano oziroma pospravljeno.

- Namenski ribolov ali hranjenje na krovu vrste iz staleža, za katere velja moratorij ali prepoved ribolova.

- Nedovoljen ribolov na določenem območju in/ali v določenem obdobju.

- Neizpolnjevanje pravil glede najmanjših velikosti.

- Neizpolnjevanje pravil in postopkov, ki se nanašajo na pretovarjanje in ribolovno operacijo, ki zajema skupno delovanje dveh ali več plovil.

E. Neizpolnjevanje pravil v zvezi z viri za spremljanje

- Poneverjanje podatkov ali neizvršen vpis podatkov v ladijski dnevnik, izjave o iztovarjanju, potrdila o prodaji, izjave o prevzemu in prevozne listine oziroma neizpolnjevanje vodenja ali predložitve navedenih dokumentov.

- Nedovoljeno spreminjanje satelitskega sistema za nadzor plovil.

- Namerno neizpolnjevanje pravil Skupnosti v zvezi z daljinskim prenosom gibanja ribiških plovil in podatkov o ribiških proizvodih na krovu.

- Neizpolnjevanje veljavnih nadzornih pravil pri opravljanju dejavnosti v vodah Skupnosti s strani kapitana ribiškega plovila tretje države ali njegovega namestnika.

F. Neizpolnjevanje pravil v zvezi z iztovarjanjem in trženjem ribiških proizvodov

- Iztovarjanje ribiških proizvodov, ki niso v skladu s pravili Skupnosti o nadzoru in izvrševanju.

- Skladiščenje, predelava, prodaja in prevoz ribiških proizvodov, ki ne izpolnjujejo veljavnih tržnih standardov, zlasti tistih glede najmanjših velikosti.

--------------------------------------------------